BELANGRIKE INLIGTING: Vlak 2-reëlings en ander sake

28 Augustus 2020

Beste Studente

Sedert die Universiteit Stellenbosch (US) se vorige kommunikasie aan die begin van die tweede semester van 2020, het die land na vlak 2 van die COVID-19 risiko-assesering beweeg. Hoewel dr Blade Nzimande, Minister van Hoër Onderwys, Wetenskap en Tegnologie, vroeër vandeesweek die media toegespreek het, verwag universiteite verdere riglyne en regulasies van die Departement van Hoër Onderwys en Opleiding. Daar is intussen belangrike inligting wat ons met ons studente moet deel.

**Vlak 2-reëlings**

Twee aspekte wat die Minister beklemtoon het, is dat universiteite die vlak 2-riglyne volgens hul beplanning en akademiese program in werking kan stel, en dat ’n gefaseerde benadering steeds vir studente se terugkeer na kampusse gevolg sal word.

* Die US sal sy onderneming gestand doen en voortgaan om alle modules wat fakulteite aan die einde van die eerste semester net vir aanlyn-leer en –onderrig geïdentifiseer het, vir die res van die akademiese jaar via die SUNLearn-platform aanbied. Die oogmerk was om studente in staat te stel om verblyf vir die res van die jaar te kanselleer indien hulle alle modules aanlyn sou kon voltooi. Dieselfde reëling geld vir eerstejaar-modules.
* Hoewel vlak 2-riglyne bepaal dat die regering sal toelaat dat ’n addisionele derde (tot ’n maksimum van 66%) van die US-studente na die kampus kan terugkeer, is daar ook ander bepalings en beperkings wat daarmee saam in ag geneem moet word, onder meer akademiese lokale se grootte om lesings te midde van verpligte sosiale afstand te kan aanbied en beskikbare verblyf in koshuise sonder om die voorgeskrewe maksimum te oorskry.

**Dit is dus baie belangrik om daarop te let dat geen studente na die kampus kan terugkeer sonder ’n uitnodiging van die US nie. Vorm 3A-sertifikate moet steeds aan terugkerende studente uitgereik word voordat hulle na kampusse kan reis.**

**Assesserings en godsdienstige verantwoordelikhede**

In die tweede semester van 2020 sal die volgende reëlings geld:

* As ’n A2- of A3-assessering vir ’n module op ’n dag van die week (Maandag tot Saterdag) met godsdienstige betekenis sou val, sal die US probeer om nie die ander assessering vir die betrokke module op dieselfde dag te skeduleer nie. Waar dit egter nie moontlik is nie, vra ons studente se begrip daarvoor dat tegemoetkomings in daardie geval ongelukkig nie vir die US prakties haalbaar is nie.
* Waar studente verkies om nie ’n A1-assessering op ‘n bepaalde dag af te lê nie, sal hulle van voldoende ander assesseringsgeleenthede gebruik moet maak om ’n geldige prestasiepunt te behaal. As die A2- of A3-geleentheid onvermydelik ook op ’n dag met godsdienstige betekenis val, vra ons studente vir hul begrip aangesien verdere tegemoetkomings op grond van godsdienstige oorwegings ongelukkig nie vir die US prakties haalbaar is nie.
* In uitsonderlike gevalle waar verskillende modules se assesserings in dieselfde tydgleuf val, sal die betrokke departemente en/of die eksamenkantoor met die student ooreenkom om die twee assesserings rug-aan-rug op dieselfde dag af te lê.

**A4-eksamens vir 2020**

In die [skrywe aan studente op 3 Julie 2020](http://www.sun.ac.za/english/Documents/2020/SU100_Aanlyn_Modules_en_Bykomende_Assesserings.pdf)  is daar aangekondig dat ’n bykomende assesseringsgeleentheid (A4) in Januarie 2021 beskikbaar sal wees vir **alle eerste semester- en sommige jaarmodules.** Verwys asb terug na hierdie skrywe vir belangrike inligting.

Dit sal egter nie vir die Universiteit moontlik wees om ’n stel A4-eksamens vir **tweede semester-modules** aan te bied nie. Institusionele strukture, personeel en studente het gedurende die tweede kwartaal van die jaar aansienlike ondervinding in noodafstandsonderrig, -leer en -assessering opgedoen wat nou met vertroue in die tweede semester toegepas kan word. Hindernisse in die aanbied van aanlyn-onderrig en -leer is uit die weg geruim en studente wat aangedui het dat hulle nie doeltreffend van die huis af kan studeer nie, is die geleentheid gebied om vir die res van die jaar na kampusse terug te keer. Fakulteitsverslae dui daarop dat studente ná die eerste semester goed aangepas het by die nuwe metode van leer.

Fakulteite sal gedurende die tweede semester verskeie vorme van bykomende ondersteuning in werking stel, onder meer aanlyn-tutors; buigbare assesserings; module-mentorprogramme en tutorprogramme in departemente: bykomende aanlyn-dosentassistente; meer konsultasietyd en ‘n toename in gelyklopende (*synchronous*) onderrigaktiwiteite vir meer intydse leer en groter studentebetrokkenheid. Sommige fakulteite het ook hul sielkundige ondersteuning uitgebrei en die [hulpdienste van die SSVO](http://www.sun.ac.za/afrikaans/learning-teaching/student-affairs/cscd) is steeds beskikbaar.

Alle studente wat steeds uitdagings ervaar wat die suksesvolle voltooiing van hul akademiese jaar kan belemmer, moet dringend met hul dosente of akademiese departemente in verbinding tree, of die [COVID-19-webblad](http://www.sun.ac.za/afrikaans/Pages/Online-Teaching-Support--Students.aspx?TermStoreId=d4aca01e-c7ae-4dc1-b7b2-54492a41081c&TermSetId=e2594d35-01e6-475a-9355-14d13be20b5d&TermId=0db9f1bc-4bd8-4227-936b-abc3db13fe3f) vir verskillende vorme van ondersteuning raadpleeg.

**Studenteheffings**

Die US het in Mei vanjaar ’n aantal hulpmaatreëls aangekondig wat onder meer ingesluit het dat geen heffings vir parkering, verenigings, sportklubs en koshuis- en PSO-aktiwiteite gehef sal word alvorens daar nie meer sekerheid oor die gebruik van hierdie dienste is nie.

Met die veranderinge in die risikovlakke is meer aktiwiteite hervat en ander sal binnekort hervat word. Die Institusionele Komitee vir Bedryfsvoortsetting (IKBV) het nou goedkeuring verleen dat heffings in September by studenterekeninge gevoeg kan word soos goedgekeur deur die verenigings, sportklubs, koshuise en PSO-wyke.

**Funksies en bespreking van lokale**

Universiteitsfunksies en lokaalbesprekings by die Universiteit Stellenbosch is deur die inwerkingtreding van die staat van inperking en die vroeëre risikovlakaanpassings tot stilstand gedwing. Onder vlak 2 mag ons nou weer klein konferensies en funksies aanbied en kan ons weer lokaalbesprekings aanvaar.

Die IKBV het die oopstelling van lokale/aanbied van klein aangesig-tot-aangesig konferensies en vergaderings goedgekeur. Dié voorgestelde funksies sal op eie meriete en volgens streng kriteria oorweeg word, onder meer die institusionele belang van die geleentheid en die gereedheid van die lokaal om die nakoming van nasionale regulasies en die veiligheid van alle betrokkenes te kan verseker. Die kriteria, aansoekproses en bykomende inligting sal volgende week op die COVID-19

[COVID-19-webblad](http://www.sun.ac.za/afrikaans/Pages/COVID-19-Coronavirus-Disease-2019.aspx) beskikbaar wees.

**Akademiese transkripte**

Alle studente wat akademiese transkripte benodig, moet hul navrae en versoeke rig aan [records@sun.ac.za](mailto:records@sun.ac.za).

**Verpligte nakoming van gesondheids- en veiligheidsprotokols**

Studente in koshuise en private verblyf word aangemoedig om alle gesondheids- en veiligheidsriglyne en -protokols streng na te kom. Die Minister het vandeesweek beklemtoon dat universiteite nie oorgerus moet word nie. Infeksies kan toeneem weens die toename in studente en personeel op kampusse en meer beweging. Daar was ongelukkig mediaberigte oor buitelandse universiteite waar sosiale byeenkomste buite kampusgrense tot hoë infeksiesyfers onder kampusgemeenskappe gelei het.

Hou asseblief aan om verantwoordelik op te tree – handhaaf sosiale afstand, dra jul maskers, doen daagliks die *Higher Health* gesondheidstoets voordat julle kampusgeboue binnegaan of kampusgeriewe gebruik, kom die aandkloktye na en vermy groot sosiale byeenkomste. Dit is ons almal se verantwoordelikheid om mekaar veilig te hou.

Onthou ook om gereeld die [COVID-19-webblad](http://www.sun.ac.za/afrikaans/Pages/COVID-19-Coronavirus-Disease-2019.aspx) te raadpleeg vir die jongste inligting.

Prof Stan du Plessis

Voorsitter: Institusionele Komitee vir Bedryfsvoortsetting